Moottoriajoneuvojen käyttö Ison Lehtisaaren osakaskunnan yhteisalueilla
Moottoriajoneuvojen käyttö on ympäristövaikutusten takia pääsääntöisesti kielletty Ison Lehtisaaren osakaskunnan yhteisalueilla. Vain mikäli tarve on hyvin perusteltu hoitokunta voi hakemuksesta myöntää tilapäisen luvan moottoriajoneuvojen käyttöön. Lupaa ei myönnetä esim. mönkijöillä tapahtuvaan huviajeluun.
1. Hakemus osoitetaan aina kirjallisesti, esim. sähköpostilla, hoitokunnan puheenjohtajalle jonka yhteystiedot löytyvät kotisivuilta.

2. Hakemuksessa perustellaan tarve tarkasti, esim. suurten ja raskaiden rakennustarvikkeiden kuljetus kiinteistölle, miksi kyseinen kuljetus oman rannan kautta ei onnistu tai mikäli omaa rantaa ei kiinteistöllä ole.

3. Hakemuksesta tulee ilmetä kuinka monella ja millaisilla moottoriajoneuvoilla liikutaan, esim. mönkijä ja peräkärry, kumipyöräinen kaivinkone, telaketjukaivinkone jne. Myös moottoriajoneuvon paino tulee ilmoittaa.
4. Hakemuksessa ilmoitetaan tarkka aikajakso jolloin moottoriajoneuvoja käytetään. Tätä aikajaksoa ei saa ylittää.

5. Hakemuksessa kerrotaan myös koska ja miten maastoon ja puustoon aiheutetut jäljet korjataan. Hakija sitoutuu hakemuksessa korjaamaan mahdolliset ympäristövahingot omalla kustannuksellaan ja on luvasta huolimatta aina vastuussa kaikista aiheuttamistaan ympäristövahingoista.
6. Mikäli hakija joutuu kulkemaan moottoriajoneuvolla jonkun toisen kiinteistön alueella, lupa tähän täytyy kysyä tämän kiinteistön omistajalta etukäteen.

7. Vasta kun hoitokunta on kirjallisesti antanut hakijalle luvan, hän voi liikkua moottoriajoneuvolla saarten yhteisalueilla. 
